สับรัฐสร้างหนี้ทำวินัยการคลังเสีย
อดีต 3 รมว.คลัง ชี้จุดเสี่ยงเศรษฐกิจ รัฐสร้างหนี้ทำแต่โครงการประชานิยม ปัญหาทุจริตรุนแรง
24 ม.ค. 2556

อดีต 3 รมว.คลัง ชี้จุดเสี่ยงเศรษฐกิจ รัฐสร้างหนี้ทำแต่โครงการประชานิยม ปัญหาทุจริตรุนแรง
ม.ร.ว. ปรีดิยาธร เทวกุล อดีตรองนายกรัฐมนตรี และรมว.คลัง  กล่าวในงานสัมมนาเรื่อง "โจทย์ท้าทาย อนาคตเศรษฐกิจไทย" จัดโดยสมาคมผู้สื่อข่าวเศรษฐกิจ ว่า รัฐบาลดำเนินโครงการประชานิยมมากเกินไป ซึ่งจะทำให้หนี้สาธารณะต่อจีดีพีพุ่งสูงถึง 63.7% ในปี 2562 และอาจสูงถึง 70-80% ได้ในอนาคต   ซึ่งน่าเป็นห่วง เพราะรัฐบาลไม่มีวินัยทางการคลัง มีการหาเสียงด้วยแบบมักง่ายแจกแต่เงิน เช่น นโยบายรถยนต์คันแรก บ้านหลังแรก รวมถึงโครงการรับจำนำที่ทำให้รัฐบาลเสียหายจำนวนมาก
ด้านนายกรณ์  จาติกวณิช อดีต รมว.คลัง กล่าวในงานเดียวกันว่า กล่าวว่า รัฐบาลชุดสอบตกในเรื่องของวินัยทางการคลัง โดยเฉพาะโครงการรับจำนำข้าว และ โครงการพัฒนาระบบน้ำที่ออกเป็นพ.ร.ก.กู้เงิน 3.5แสนล้านบาท  ที่เบิกจ่ายเพียง 4,000 ล้านบาท ซึ่งรัฐบาลควรใช้เงินในงบประมาณปกติ เพื่อให้เกิดความโปร่งใสการใช้เงิน เช่นเดียวกับการกู้เงิน 2 ล้านล้านบาท รัฐบาลไม่ควรออกเป็นกฎหมายพิเศษ ควรใช้เงินจากงบประมาณเช่นเดียวกัน
ขณะที่ นายธีรชัย ภูวนารถนรานุบาล อดีตรมว.คลัง กล่าวว่า  สิ่งที่ท้าทายของเศรษฐกิจไทยคือความไม่ยั่งยืนของเศรษฐกิจในระยะยาว โดยมีปัจจัยเสี่ยงมาจากระดับหนี้สาธารณะที่เพิ่มขึ้นจนอาจอยู่ในระดับที่อันตราย ปัญหาการทุจริตคอรัปชั่น และปัญหาระบบข้าราชการที่มีการวิ่งเต้นนักการเมือง ทำให้การดำเนินนโยบายต่างๆของรัฐบาลที่ผ่านระบบข้าราชการไม่มีประสิทธิภาพ